Papersnake/gushiwen huggingface dataset:
夷山醉歌
汪元量（宋代）

楚狂醉歌歌正发，更上梁台望明月。
朔风猎猎吹我衣，绝代佳明皎如雪。
搥羯鼓，弹箜篌，
烹羊宰牛坐糟丘，一笑再笑扬清讴。
遥看汴水波声小，锦櫂忘还事多少。
昨日金明池上来，艮岳凄凉麋鹿绕。
麦青青，黍离离，万年枝上鸦乱啼。
二龙北狩不复返，六龙南渡无还期。
金铜泪迸露盘湿，画阑桂柱酸风急。
鸠居鹊构苍隼入，蛇出燕巢白狐立。
东南地陷妖气黑，双凤高飞海南陌。
吴山日落无沈沈，母子同行向天北。
关河万里雨露深，小儒何必悲苦辛。
归来耳热忘头白，买笑挥金莫相失。
呼奚奴，吹觱篥，
美明纵复横，今夕复何夕。
楚狂醉歌歌欲辍，老猿为我啼竹裂。
巴东遇小雨
陆游（宋代）

暂借清溪伴钓翁，沙边微雨湿孤篷。
从今诗在巴东县，不属灞桥风雪中。
诸孙
张弼（明代）

老夫未起听哇哇，姆抱诸孙到小斋。案上有书浑不顾，床头无果旋安排。

顿忘秋色欺蓬鬓，但觉春风满好怀。康乐有言如我意，芝兰玉树在庭阶。
题盘豆驿水馆后轩
韦庄（唐代）

极目晴川展画屏，地从桃塞接蒲城。
滩头鹭占清波立，原上人蒲落照耕。
去雁数行天际没，孤云一点静中生。
凭轩尽日不回首，楚水吴山无限情。
秋晚途中作
张祜（唐代）

落日驰车道，秋郊思不胜。水云遥断绪，山日半衔棱。

远吠邻村处，计想羡他能。
菩萨蛮 咏蛱蝶花上蛱蝶
陈璘（兰修）（清代）

春深庭院浓荫绿。翩跹巧幻芳蕤簇。娇瓣染轻黄。檀须逗粉妆。

蝶疑双宿影。梦入幽香稳。花作并头开。盈盈绕露台。
由居即事
王迈（宋代）

出处行藏不偶然，何曾由我总由天。
收回紫陌红尘足，来结青由绿水缘。
万籁鸣时仍瀑布，数鸦起处忽林烟。
暮云正尔商量雪，却被催诗雨插先。
秀华续咏 其二十九 盼盼
黄金石（清代）

合欢独起泣花晨，燕子双飞几度春。识得舍人诗里意，不容侬作未亡人。
竹枝词
蒲映渌（清代）

半溪柳色碧于烟。叶叶低枝绾钓船。歧路忽忘羞借问，且随蝴蝶过花前。
房家夜宴喜雪，戏赠主人
白居易（唐代）

风头向夜利如刀，赖此温炉软锦袍。桑落气薰珠翠暖，

柘枝声锦管弦高。酒钩送醆推莲子，烛泪粘盘垒蒲萄。

不醉遣侬争散得，门前雪片似鹅毛。
游雁荡山八首·能仁寺
徐照（宋代）

寺置有碑传，观音岩石前。
殿高灯焰短，山合磬声圆。
窗静吹寒雪，舂鸣落夜泉。
清游人岂识，谓不似秋天。
日出德甫席上作次韵二首
李弥逊（宋代）

世界重重一网中，澄溪上下见天容。
不知万丈寒光底，却到青冥是几重。
示吕生
宋濂（明代）

吕生家浔阳，昂藏若饥鹞。持刺望门拜，不复资介绍。

手持缥囊书，蝇头写芒秒。病眼花晕生，力览始能了。

词锋刚且锐，无异晙斯赵。汗菜尽薅刘，糜芑植如旐。

风枝动姗姗，秋实垂袅袅。岂比稗与荑，难复称舂捣。

似尔才患多，堪为世珍宝。文华固交绚，荒志咎非少。

忆当弱龄时，颇亦耽葩藻。精神应冥会，或梦吞罗鸟。

射侯抗熊犴，万舞持皇翿。五采染夏翟，三就荐周缫。

自谓颇俊爽，分得天孙巧。俯视占毕徒，孤篁出丛葆。

有时被余酒，便指腹为稿。赫蹄薄如叶，鸦蚓恣挥扫。

春苑集秾艳，秋陵失乾薧。下则陈姬周，上复述轩皞。

古今万沿革，毫发无不考。终然立门庭，焉敢望宦窔。

古圣制为经，白日行黄道。流光逮幽隐，烂然天下晓。

谁骋萤爝微，欲以斗玄造。若非灵台昏，致此明目眇。

曷以七尺躯，不解分白皂。末俗狂澜奔，湖江决堤堡。

郊原化巨浸，何地有桑枣。鱼鳖舞神奸，庐舍作洲岛。

非加回障功，未易就平燥。只缘正学微，本末遂颠倒。

迩来深知非，笔砚稍焚燎。遗经置枕傍，寤寐事蒐讨。

尚惭弓力微，不足穿鲁缟。荏苒馀十龄，晦朔几朒朓。

未见宗庙美，忧心惄如捣。尔才十倍丕，雅志复精皦。

当思不远复，改辙谢缠绕。蒸沙岂乐饥，裹粮足充饱。

先庐长山东，结兰以为橑。非独繁牙签，亦自饶鱼稻。

念尔何当来，相与探深窈。躬行验所知，勿惮心形剿。

翻翻逐时移，毋类风中纛。皮革可登器，所贵在柔鞄。

大羽金瓜镝，亦务端其笴。千里孰云遐，举足始一蹻。

煌煌作圣功，须知此其兆。勉旃复勉旃，勿谓吾言矫。
瑞雪诗并序
林文俊（明代）

天生圣人，为民立极。六合顺轨，九围承式。惟辟奉天，惟以乂民。

民物乃康，祥祯聿臻。于赫圣皇，允惟民主。仁覆普天，德超邃古。

时维仲冬，雨雪愆期。圣心恻然，轸我民饥。曰灾所由，厥咎在朕。

我其躬祷，为民请命。斋肃郊坛，庭燎有辉。大君戾止，淠淠龙旂。

既类既旅，对越在上。神监孔昭，锡之灵贶。始自西北，有渰浮浮。

迨于既夕，望之油油。诘旦礼成，雪霰交集。飞若玉屑，化为琼液。

匪亟匪徐，巧当其时。惟帝克诚，昭假不迟。弥望皑皑，藏污掩慝。

其令所加，岁无螟蜷。既沾既足，我亩我疆。其兆维何，丰年穰穰。

颂声载路，既阜民生，乃永皇祚。勿谓蚩蚩，民惟邦畿。

勿谓茫茫，天高听卑。天难忱斯，惟德是保。惟皇祗德，奉若天道。

厥德不回，受禄于天。臣拜稽首，天子万年。
见山台
李夷行（宋代）

□□□□□□□，纷纷红紫簇虚檐。山光不肯饶春色，故向花间出数尖。
證道歌 其二○七
释印肃（宋代）

非不非，是不是，是非不入三摩地。一念普观无量劫，无去无来亦无住。
春意五绝 其三
欧阳澈（宋代）

料峭馀寒透裌衣，卷帘休讶燕来迟。多情苦被春催柳，带眼无端觉屡移。
昔昔盐二十首 花飞桃李蹊
赵嘏（唐代）

远期难可托，桃李自依依。花径无容迹，戎裘未下机。

随风开又落，度日扫还飞。欲折枝枝赠，那知归不归。
次敖静之九日言怀韵
马中锡（明代）

骑马闻鸡有底忙，一秋憔悴沈东阳。
身随杖竹空存节，鬓比篱东不耐霜。
帝载八年纷奏绩，王师六月苦周章。
何须更落西风帽，黄叶填门独举觞。
莫厌贫十二首 其十
释函是（明代）

山泽罕人事，与世颇无干。启户朝云攒，及午始见山。

暄风爽林际，景落絺衣寒。田圃各西东，荷锄当暮还。

树里课勤惰，杂言忘辛酸。岂守固穷节，吾分应如然。

四海无亲疏，去住各有缘。草木春夏繁，天气秋冬妍。

日夕省营虑，丰约随目前。
次衡州二首 其二
李纲（宋代）

弄兵赤子满潢池，渤海龚生真吏师。欲使循良买牛犊，会须哀痛问疮痍。

东南王气虽方振，西北流民自可悲。七万虎狼皆敛戢，庙堂还有阿谁知。
闻小儿欲归
蓝仁（明代）

风雨泥途汨汨忙，新春残腊寄他乡。归期趁得天涯燕，社日飞来入草堂。
游海门峡
佚名（唐代）

沿流二十里，始到海门山。仰视见两崖，有如万盖悬。

逐上几千见，犹未穷绝颠。上有外士家，半岩得湖泉。

湖□昏且来，意其通海焉。忽此见灵怪，踟蹰不能旋。

开襟当海风，目送归海船。恨不到罗浮，丹溪寻列仙。
过覃氏园偶题
张嵲（宋代）

十日浓阴飞细雨，清川初涨水平沙。
幽人闭户春已半，开遍山南山北花。
发宜春风雨枉诸公出饯别后怀寄 其一
严嵩（明代）

出郭众峰暝，萧萧风树鸣。岭危攀磴上，桥断涉溪行。

四牡勤王事，三湘问楚程。郡斋山雾里，回望渺层城。
司户李岩詹和予庐山诗二十一篇作诗为谢
喻良能（宋代）

东野龙钟夸白首，岩詹矍铄事清修。
胸中似有九云梦，笔下倒倾三峡流。
和我七言清有味，能令三伏凛生秋。
当年庐阜赏心处，恨不携公九日游。
水调歌头 代寿朱子章
陈栎（元代）

七十古稀有，今喜见先生。紫阳家学渊奥，场屋旧家声。

鹗荐西风早岁，豹隐南山晚节，天爵自尊荣。桂子兰孙拥，南极老人星。

杜陵老，多酒债，羡修龄。岂如寿富兼得，熊掌与鱼并。

八十老翁为将，九十武公为相，不足为公称。鹤算与同久，道重藐公卿。
呈潘文叔二首
赵蕃（宋代）

岳寺分携后，邮亭邂逅时。
鸣鞭萍实驿，分韵木犀诗。
契阔书忘素，飘零鬓益丝。
我归宁偶尔，君至忽于斯。
句
王撝（宋代）

兰台旧家学，胡不绍箕裘。
谢刘相寄天柱茶
薛能（唐代）

两串春团敌夜光，名题天柱印维扬。偷嫌曼倩桃无味，

捣觉嫦娥药不香。惜恐被分缘利市，尽应难觅为供堂。

粗官寄与真抛却，赖有诗情合得尝。
又和会月波楼与范德镇赓唱之什
韦骧（宋代）

屹屹楼依槜李城，月波标榜映双楹。未逢秋夕披襟坐，且向春风曳履行。

诗伯高篇先独唱，使君健笔许谁争。还朝滞客方无赖，对此飘然思亦生。
留衢州王彦博周钦止徐审知
赵蕃（宋代）

风日端可举酒，溪山尽堪赋诗。
有怀尔山中友，应念我天之涯。
七夕
周紫芝（宋代）

七夕相逢说牛女，晋魏以来传乐府。金冠玉帔照灵河，不见此身闻此语。

何如当日两神仙，空中一别五千年。五龙驾车各异色，万里乘云来九天。

麻姑女子十八九，青丝作髻爪为手。擗麟荐酒进行厨，撒米成沙只回肘。

为言东海将扬尘，蓬莱水浅无升斗。蔡经得道心尚凡，背痒自速方平鞭。

上界真仙足官府，牛女之说真茫然。綵楼对月谁家倩，更就天孙乞针线。

何不苦学麻姑仙，养取红颜如玉烂。
别在星
李沧瀛（清代）

凌晨一杯酒，欲别复踟蹰。顿使肝肠热，翻令意气孤。

花枝当绮陌，草色满春芜。更莫歌行路，前林有鹧鸪。
越城览胜六首 其二 游梅山
谢迁（明代）

野寺晴钟出远林，仙家遗迹古犹今。断桥对峙清溪曲，小径斜通绿树阴。

望入市门劳企想，坐来丹井动豪吟。卜居便欲从兹始，且共山僧话洗心。
祈雨而应范簿有诗次韵四首
陈造（宋代）

苍黄日日冒黄尘，敢意诚通主雨神。
晓起遽听沾足报，天心政尔念疲民。
送宋国博参议江东分韵得夜字前年上幸学一时
陈傅良（宋代）

南门供帐江上亭，北门觞酒湖边榭。
两年出饯略可数，往往行边半同舍。
忆昔翠华临璧海，儒先一日争声价。
苏君舌掉巫峡水，杨君气夺幽并夜。
黄君石矻不可转，夫子居然古彝斚。
艾轩风流天下少，独奏咸韶无濩夏。
黄粱未熟事如许，白发不生心亦怕。
古来贤俊多坎坷，道与世违胡足诧。
武皇好少臣已老，孟子尊王君尚霸。
嗟乎夫子幸遭时，诸公衮衮皆流亚。
德尊不过五品薄，岁是曾无一饭暇。
君恩岂必间湖海，家事姑惟问桑稼。
此行端可振颓俗，令我短辕今欲驾。
浣溪沙
高观国（宋代）

遮坐银屏度水沈。障风罗幕皱泥金。日迟宫院静愔愔。繁杏半泥红日薄，小怜低唱绿窗深。试拈犀官写春心。
归自白马寺途中成咏
缪公恩（清代）

残阳半挂碧峰头，野水萦洄萧寺流。竹绕颓垣荒径僻，苔封片石古文留。

榴花艳艳开茆屋，杨柳阴阴隐佛楼。弄月归来扳绝磴，苍苍岚翠拂衣浮。
赋江郊渔弋
邓林（宋代）

占断江山自一家，寄情渔弋当生涯。
青枫翠竹春屏叶，白藕红菱晓镜花。
鸿鹄鹍鹏鵰鹗鹘，鳟纺鲦鲤鰋鱨鲨。
河阳书到君当起，弩发千钧钓五车。
偈颂二百零五首 其一九六
释正觉（宋代）

若恁么，也难得，清光浩荡无瑕隙。人言千里本同风，我道十方浑一色。

浑一色，须转侧。才转侧，透关隔。透关隔，酬尔平生今脱白。

侬家龟鹤自成仙，昨夜龙门无宿客。
游灵泉山寺
石介（宋代）

寺远离朝市，同游并结軨。
堦垠盘石磴，殿影落青冥。
地胜松筠众，山名草药灵。
洞门深数里，桧树寿千龄。
疑有神仙聚，甯容魃魅停。
年多养龙虎。早已蛰雷霆。
石上生苔藓，岩阿长茯苓。
晴云出幽窦。阴雾滑疏櫺。
露滴茶芽润，烟蒸竹汗青。
餐霞充道味，采朮验丹经。
直拟陞高处，何妨陟绝径。
遐观际寥廓，下视何羶腥。
自被利名染，无因肮腑醒。
晨兴看桉牍，夜坐守窗萤。
龌龊遵前训，兢兢视此铭。
沉冥若笼鸟，囚紧似拘囹。
有愿栖云壑，相随步翠坰。
平生山野性，暂喜据梧瞑。
菩萨蛮·鸣茄叠鼓催双桨
蔡伸（宋代）

鸣茄叠鼓催双桨。扁舟稳泛桃花浪。别泪洒东风。前欢如梦中。梦魂无定据。不到相逢处。纵使梦相逢。香闺岂解同。
羞草 其二
孙元衡（清代）

寸筳孤立势亭亭，直似棕榈有覆青。留得世间真面目，羞人岂独胜娉婷。
桂
宋咸（宋代）

多应谯国山边种，岂是嫦娥月里香，
愿为儿孙积阴德，东堂时占一枝芳。
和幼梅抵临榆见呈
孙起栋（清代）

相逢一笑两飘萍，絮语连宵到晓星。衰朽吾惭照夜白，俊才弟似海东青。

危炊久淅矛头米，短剑今来老上庭。无限泪河流不尽，未乾蜡炬共荧荧。
庙宅
葛胜仲（宋代）

素王遗庙屋渠渠，老桧阴浓耀碧虚。无复升堂闻古乐，尚传开瓮得丹书。
新水令·冒风连骑出金城
佚名（宋代）

冒风连骑出金城，闻孤猿韵切，怀念亲眷。为笑徐都尉，徒夸彩绘，写出盈盈娇面。振旅阗阗。讶睹阆苑神仙。越公深骤万马，侵凌转盼。感先锋，容放镜，收鸾鉴一半。归前阵，惨怛切，同陪元帅恣欢恋。二岁偶尔，将军沈醉连绵，私令婢捧菱花，都市寻遍。新官听说邀郎宴。因令赋悲欢。孰敢。做人甚难。梅妆复照，傅粉重见。
是日偶至野人汪氏之居有神降于其室自称天人
苏轼（宋代）

酒渴思茶漫扣门，那知竹里是仙村。
已闻龟策通神语，更看龙蛇落笔痕。
色瘁形枯应笑屈，道存目击岂非温。
归来独扫空斋卧，犹恐微言入梦魂。
贤者之孝二百四十首·王裒
林同（宋代）

悲哉生我句，柰此念亲何。
墓侧有枯树，诗中无蓼莪。
送赵节卿
张栻（宋代）

昭代才难叹，宗盟世有人。
千钧定晚试，一角信逢真。
政拟寻梅共，还经折柳新。
青云看稳上，回首楚江春。
芳树
李叔卿（唐代）

春看玫瑰树，西邻即宋家。门深重暗叶，墙近度飞花。

影拂桃阴浅，香传李径斜。靓妆愁日暮，流涕向窗纱。
杂诗
李复（宋代）

杯水入沧溟，浩浩通无际。
原心方寸间，混合周天地。
后稷勤稼穑，颜渊甘箪食。
行己在一时，流芳播万世。
至道不远人，安行近且易。
咏史下·诸葛孔明八首
陈普（宋代）

苍苍石穴五百里，炎热寒凉一汉家。
绛灌萧韩同故道，关张不共出褒斜。
送许兄还侍兼简广南监场二首
廖行之（宋代）

旧游历历记湟川，南下番禺稳可沿。
知有文星冲斗去，遥怜海水绕城边。
而今五岭多宜客，见说群卿賸好贤。
问讯夫君聊吏隐，云胡三月未官迁。
晓寒独立红茶花下
舒岳祥（宋代）

长物乌皮几，宜人白氎裘。
晓霜花口噤，午雨柳绵收。
毛发匆匆变，光阴冉冉休。
直须瓜芡熟，长枕卧清秋。
南湖耕隐
张泰（明代）

锡山老人世事疏，服田力穑住南湖。初耕稳办醉乡料，未祭已南官府租。

草泽樵渔为逸侣，茅茨经史作农儒。似嫌沮溺终忘世，肯放儿孙涉仕途。
龚令国英约小集感冷暴下皈卧感而赋焉
杨万里（宋代）

吏卒稀仍散。僮奴野自亲。
问吾适无恙，遽病此何因。
初觉身为客，还疑老逼人。
焚香发深省，一笑对残春。
山海关 其一
叶矫然（清代）

神州锁钥古雄关，铁骑云屯重此间。一自六龙兴朔漠，顿飞万马下燕山。

楼船瀚海沧波壮，烽火边城白昼闲。多少征人罢远戍，深闺幼妇莫愁颜。
送顾云驭广文之太平
元璟（清代）

绛帐南行吾道东，钱塘江上鲤鱼风。百年儒雅推名世，三绝风鱼属老翁。

天姥闲游听虎瑟，石华戏采蹑蛟宫。来春拟著谢公屐，华顶同看初日红。
赠别黄大使四章即题其百药山房诗卷 其一
姚燮（清代）

严飙起朔厉，众荣苦彫落。禀植本柔馁，难怨造化薄。

孤松何郁本，完天葆轮廓。霜雪蚀未到，独立出森削。

标准万生仰，灵息寸心托。阒寂向空山，愿订岁寒约。
声声慢（元夕）
高观国（宋代）

壶天不夜，宝炷生香，光风荡摇金碧。月滟冰痕，花外峭寒无力。歌传翠帘尽卷，误惊回、瑶台仙迹。禁漏促，拼千金一刻，未酬佳夕。

卷地香尘不断，最得意、输他五陵狂客。楚柳吴梅，无限眼边春色。鲛绡暗中寄与，待重寻、行云消息。乍醉醒，怕南楼、吹断晓笛。
次韵黄子馀二绝句 其二
王庭圭（宋代）

秋风动地吹纤末，夜雨连明搅寸心。西北高楼何缥缈，信非吾土莫登临。
老健
陆游（宋代）

年垂九十身犹健，竹屋荆扉不厌低。
挈榼自沽深巷酒，拥衾遥听别村鸡。
家添豚栅还堪赋，路认牛栏每不迷。
惟恨穷秋开霁少，晚来小雨又成泥。
答林昌宗诗筌韵
刘翼（宋代）

经锄小暇弄诗筌，老去仍知默是祥。
沧海移舟尽琴趣，虽然终不似无弦。
被酒独行遍至子云威徽先觉四黎之舍三首
苏轼（宋代）

半醒半醉问诸黎，竹刺藤梢步步迷。
但寻牛矢觅归路，家在牛栏西复西。

总角黎家三四童，口吹葱叶送迎翁。
莫作天涯万里意，溪边自有舞雩风。

符老风情奈老何，朱颜减尽鬓丝多。
投梭每困东邻女，换扇惟逢春梦婆。
谢知县丈相率汎舟且访寓舍并呈子畅兄
赵蕃（宋代）

父老延见后，诏书宣布馀。临流具舟楫，散步辍车舆。

天气清而朗，物情和且舒。聊为曲江饮，报此暮春初。

人物玉相倚，山川画不如。要穷诗律细，宁遣酒行疏。

既益园官菜，亦留溪友鱼。风期须我辈，乐事见群居。

欲去鹭前导，重来犬入裾。还迂长者辙，薄憩野人庐。
虞美人
洪适（宋代）

芭蕉滴滴窗前雨。望断江南路。乱云重叠几多山。不似倦飞鸥鹭、便知还。

角声更听谯门弄。夜夜思归梦。鄱江楼下水含漪。孤负钓滩烟艇、绿蓑衣。
平水八咏 其八 西蓝夜雨
李俊民（金朝）

暮云深锁梵王家，楼阁峥嵘阅岁华。香火半残僧入定，卧听窗外落檐花。
幽眠
秦观（宋代）

幽眠起常晚，冬晷复不长。
中间数十刻，倏如惊燕翔。
晨餐粗云毕，申鼓鸣相望。
忽忽竟何就，念之动中肠。
天地一逆旅，死生犹转商。
暂来旋云去，属速乃所常。
较计亦何补，徒然非慨慷。
不如听两行，一概付酒觞。
北风吹老槐，白日转纸窗。
布衾一觉睡，身世成渺茫。
宿莽冬不衰，兰茞幽更芳。
无庸伤局促，速此鬓发霜。
次韵贲远归田四首
李弥逊（宋代）

归去田园好，春随人意和。
竹根晴日卧，牛角晚风欹。
漂梗空三迳，虚舟信一波。
故人怜寂寞，千里问如何。
次韵方教采芹亭
方岳（宋代）

研朱滴露月三更，见说群书作堵环。
君自苦於经传癖，不如借我去看山。
艮岳百咏 芸馆
李质（唐代）

玉堂金马尽名儒，黄本牙签付石渠。向此别藏三万卷，不忧中有蠹书鱼。
湖上
陈师道（宋代）

湖上难为别，梅梢已著春。
林喧乌啄啄，风过水鳞鳞。
缘有三年尽，情无一日亲。
白头厌奔走，何地与为邻。
酹江月（乙未白莲待廷对）
赵师侠（宋代）

斜风疏雨，正无聊情绪，天涯寒食。烟重云娇春烂熳，却得轻寒邀勒。柳褪鹅黄，池添鸭绿，桃杏浑狼藉。乱山深处，尚留些子春色。

海燕未便归来，踏青斗草，谁与同寻觅。杜宇多情芳树里，只管声声历历。似劝行人，不如闻早，作个归消息。休教肠断，梦魂空费思忆。
燕尔馆破，屏风所画至精，人多叹赏题之
刘禹锡（唐代）

画时应遇空亡日，卖处难逢识别人。

唯有多情往来客，强将衫袖拂埃尘。
颂古四十四首
释师范（宋代）

风前一曲动离愁，那个行人不举头。
手把花枝半蔗面，不令人见转风流。
如梦令 寒食前一日，见邻家有作秋千之戏者，偶拈此调
赵友兰（清代）

节近清明时候。烟柳丝丝绿瘦。女伴戏秋千，玉臂半揎罗袖。

生受。生受。斗草喃喃频咒。
题濮村
李遇（宋代）

乞与东风十日晴，放教杖屦步云轻。
客闲到处俱诗往，春色农时载酒行。
别去江山如识面，重来花鸟更关情。
一官休羡无毡冷，官冷元来愈觉清。
村巷诗
吴可（宋代）

村巷深深桑柘烟，园林寂静落花天。
柴门有客忙相揖，摇手低声蚕大眠。
舟发梓潼镇
李如蕙（清代）

万里回乡道路难，秋江买棹水漫漫。征帆未挂心先怯，数向舟人问险滩。
送客之淮阴兼讯长沙朱兰田客况
冒春荣（清代）

秋老淮阴去，悲哉行路心。寒沙枫叶早，孤艇荻花深。

有客羁萧寺，烦君问好音。不归复何事，徒使梦中寻。
詹府燕集奉和上宰松皋公三首 其三
唐顺之（明代）

玉津晴望郁苍苍，环佩初临试紫觞。并向凤池开胜会，早从麟角识元良。

衣冠迥出商岩上，雨露偏承幼海旁。自愧承华箴未就，谬将彤管奉明昌。
九月三十日夜出关候致远不至
范成大（宋代）

风劲便轻棹，霜严怯弊裘。
青山蟠巨浸，红树立沧洲。
月黑鴈犹去，灯寒人更愁。
烟松漫小岘，何处问鸣驺
七月十日天阴
沈辽（宋代）

江海积阴地，浮云朝莫生。秋来不为雨，庭户含孤清。

南方八九月，残暑尚未平。大火正西流，乃得逃炎蒸。

衰柳弄金飙，幽蝉咽复鸣。渐欣泉石趣，已厌葛衣轻。

夙昔抱幽志，何心守硁硁。已能闭诸外，无忧人事萦。
阅弓箭手二首
孙承宗（明代）

三千新练射雕儿，霹雳声中骏马嘶。
不信虚弦惊孽鸟，双雕那敢过辽西。
赠僧
罗邺（唐代）

繁华举世皆如梦，今古何人肯暂闲。

唯有东林学禅客，白头闲坐对青山。
郑吏部有诗谓未当作寿穴和其韵
曹勋（宋代）

子真高韵屡裁诗，不得同行暂语离。
春色正如重醖酒，好花尚有最繁枝。
老翁只喜先安穴，寿数何能更问眉。
冒势归来便如梦，何堪尘土混幽思。
南山感旧 其四
刘克庄（宋代）

弹指七十年，颜发遽如此。棒喝夹攻之，碓磨备尝矣。
题壁
杨凝式（唐代）

院似禅心静，花如觉性圆。自然知了义，争肯学神仙。
和韩秋怀诗 其七
恒仁（清代）

泛舟城东水，酒清殽复乾。十里铺镜面，清瑶映明玕。

主人劝客饮，列坐鼎足团。兴酣各赋诗，一字期吟安。

鸣蛙喧远岸，游鱼吹细澜。笑指能言鸭，王孙慎金丸。

清游难屡得，明晨理归鞍。
秋雨
陆游（宋代）

山深草木久已荒，昼昏风雨殊未止。
看书不觉向壁卧，煎茶欲罢推枕起。
清心正付竹罏香，漱齿每挹岩泉水。
与世不谐元有命，闭门自适差可喜。
少年痴绝晚乃悟，束缚珠襦均一死。
悠然袖手倚蒲团，洗尽玉关心万里。
送田承君隐大留山
邹浩（宋代）

田郎风节薄清旻，耻踏冥冥车马尘。远业不应忘魏阙，高人聊喜得东邻。

鹿门隐去曾携子，绵上归来亦侍亲。早晚云飞雨天下，勒移何愧北山神。
杨懋功同朱巍甫佳甫携酒过览胜楼
黎民表（明代）

南浦从来伤别地，高楼吟望更沾襟。千门月色渔榔静，午夜风江酒盏深。

明烛却添游女恨，绝缨谁识楚臣心。萧条孺子湖边路，此去朱弦绝赏心。
途中呈明叔
赵蕃（宋代）

相逢何必道寒温，所过江山合细论。
四体不佳谈舌强，不妨展卷有诗存。
偈
释方会（宋代）

杨歧乍住屋壁疏，满床尽布雪真珠。
缩却项，暗嗟吁。翻忆古人树下居。
次韵早梅
胡仲弓（宋代）

枝头未受雪霜催，偏傍江南暖处开。
不是东君私造物，有何凭据作花魁。
次山房韵古意四首
何梦桂（宋代）

思君吹参差，幽路蹇离绝。
绿蓝不盈襜，芙蓉在木末。
采蝱解我不，不思谁察识。
世态反覆手，况复问宿昔。
韛鹰岂思扬，辙鲋固相沫。
得时与失势，离附奚足惑。
耳余难为交，管鲍易全德。
伐木无良朋，白驹有佳客。
绝句
吴公（唐代）

去国投兹土，编茅隐旧踪。年年秋水上，独对数株松。
望蓬鹊山诗
洪皓（宋代）

内邱应有越人踪，血食依山近邑中。
前代医流兼咒法，上池水饮获神功。
假真昔欢多卢异，生死今惭少虢同。
秦技嫉能曹横逆，停车吊尔意潜通。
程郎中生日
戴栩（宋代）

明光殿前双侍史，瑞氛晓逐炉烟起。
玉壶一段冰作澌，风流汉署参差是。
迩来邮馆持节归，御花金带红氍毹。
何假通侯联八座，此真汉相惊单于。
遐哉东海一万里，浴日涵星渺无沚。
只有潮声似政声，日夜流传喧两耳。
男耕女织桴鼓閒，四民不动安如山。
原公端委穆天縡，歌谣处处同东海。
有感
刘克庄（宋代）

跸移退保一隅偏，幅裂才馀半体全。
恰见测圭营洛邑，忍看披发祭伊川。
胡行如鬼无逃地，帝剖为羓得罪天。
直待健儿归洗甲，补还几觉北窗眠。
书怀
刘幽求（唐代）

心为明时尽，君门尚不容。田园迷径路，归去欲何从。
病中散步六绝
岳珂（宋代）

病疎酒醆傍茶瓯，一独醒中起百忧。
七尺之躯三寸舌，问渠小大若为谋。
偈十九首 其十七
释守卓（宋代）

风从何来，雨从何至。皮下有血，面上有鼻。脱体相呈，全无忌讳。

明眼衲僧，更须瞥地。瞥地如何，且莫瞌睡。
四纹四时
杨冠卿（宋代）

霜惊叶落催寒晓，梦破人愁觉夜长。
香暗折梅初点玉，镜鸾呵手试新妆。
箫鼓
许月卿（宋代）

箫鼓元宵气象豪，拗晴天意亦风骚。怕渠窗外梅花落，永夜吟声不敢高。
秋兴八首追和杜老
王之道（宋代）

湖外干戈半绿林，湖边葭薍晚森森。
风霾未放远山出，岚气又森凄日阴。
世乱且同吟啸乐，时来终快扫除心。
天寒况是开炉近，应有佳人赋藁砧。
奉和诸公御制后苑赏花钓鱼
刘敞（宋代）

四照繁英拂槛开，九重芝盖赏春来。卿云共和光华旦，瑞雾偏凝沆瀣杯。

池藻跃鱼波淡荡，林光倾日景徘徊。淮阳闭阁头今白，梦达钧天惜未陪。
杂曲歌辞。凤归云
滕潜（唐代）

金井栏边见羽仪，梧桐树上宿寒枝。

五陵公子怜文彩，画与佳人刺绣衣。

饮啄蓬山最上头，和烟飞下禁城秋。

曾将弄玉归云去，金翿斜开十二楼。
鹧鸪天 彦衡诸君皆有和章。
段克己（宋代）

因复仍韵以写老怀不是秋来懒上楼。龙钟诗骨不禁秋。旧欢去我如天远，新恨撩人似发稠。空咄咄，漫悠悠。老来终是少风流。千金买笑佳公子，醉卧琼楼不识愁。
太清舞 其一
史浩（宋代）

武陵自古神仙府。有渔人迷路。洞户迸寒泉，泛桃花容与。

寻花逶逦见灵光，舍扁舟、飘然入去。注目渺红霞，有人家无数。
拟陶潜止酒
梅尧臣（宋代）

多病愿止酒，不止病不已。
止之惧无欢，虽病未宜止。
且欲止人事，事止不经耳。
次诵止足言，行当止田里。
田里止谁亲，止乐山水美。
既止何所助，唯酒与止喜。
以言止不止，未必止为是。
止酒傥不瘳，枉止徒可耻。
止亦随化迁，不止等亦死，
慎勿道止酒，止酒乃君子。
与弋阳徐觉民主簿 其二
徐瑞（宋代）

文章政事本一贯，道在从教俗论哗。为问匆匆赴期会，何如骑马看烟霞。
毗陵舟中遣怀拟寄罗贞卿
许国佐（明代）

齐桓匡天下，泱泱大国风。束牲不歃血，美哉管氏功。

邯郸门下客，登坛自称雄。遍歃坛中人，耳热面皆红。

三王以为罪，亦讥太史公。碌碌随人后，无乃醉耶梦。

犹惭死舞阳，负图入秦宫。
到雾山与峻堂话旧
洪繻（清代）

携手东皋夕照明，隔林时鸟起啼声。青山华屋人犹在，碧海丹邱世已更！

一路楼台非锦里，十年朋旧尚深情。春蔬夏笋浮醪饮，宾主高歌感慨生！
途次叶县观千叶桃花
陶弼（宋代）

三月宫桃满上林，百花千萼费春心。
叶公城外襄河北，一树无人色更深。
立秋后题
杜甫（唐代）

日月不相饶，节序昨夜隔。玄蝉无停号，秋燕已如客。

平生独往愿，惆怅年半百。罢官亦由人，何事拘形役。
奉寄朱昌叔
王令（宋代）

劳劳忽忽欲谁从，要有田园去自终，
衰俗未佑谁得失，古风期自子穷通。
三年客兴看秋叶，万里归心寄断蓬。
知有世嘲无意解，自惭疏懒甚扬雄。
山中晓色
玄烨（清代）

星汉参差晓色开，高峰初日射莓苔。閒来驻跸山村静，坐爱明霞入酒杯。
扇
李峤（唐代）

翟羽旧传名，蒲葵价不轻。花芳不满面，罗薄讵障声。

御热含风细，临秋带月明。同心如可赠，持表合欢情。
剑客
李中（五代）

恩酬期必报，岂是辄轻生。神剑冲霄去，谁为平不平。
貂裘换酒 酒楼即事
程颂万（清代）

一阵催花雨。正愁人、愁春未醒，梦痕浓处。同倚酒家楼上曲，瘦怯东风无主。

记故馆、樱桃几树。料得帘栊间病酒，茜窗边、燕语人无语。

新脸晕，旧眉妩。

醉中空觅杨枝舞。怨兰宵、泪零残烛，小阑朱户。冷冷凄凄花朝夕，婉晚芳韶飘去。

休负了、娇红庭宇。十幅蛮笺双翠管，一行行、都是销魂句。

宛转意，情谁诉。
英华殿菩提树
弘历（清代）

何年毕钵罗，植兹清虚境。径寻有旁枝，蟠拿芝幢影。

翩翩集佳有，团团覆金井。灵根天所遗，嘉荫越以静。

我闻菩提种，物物皆具领。此树独擅名，无乃非平等。

举一堪例诸，树以无知省。
江中孤屿谒文信国公祠
张若采（清代）

筱丛活得樵夫麦，宋室江山无半壁。数遍鼍更血泪红，飘零又挂瓯江席。

一拳孤屿将沈陆，正气扶天鳌气伏。洪涛百折走厓山，中有包胥万声哭。

当年丞相起义师，将倾之厦谁能支。千艘碇海挽无力，中川落日俱含悲。

德祐二年炎祚否，孤臣心事可知矣。玉带空磨盾鼻烟，黄冠肯照钱塘水。

空同何处攀龙翼，一痛江心颓竹石。断碑七字贯星芒，蜃雾蛟涎不敢蚀。

空山依约来朱鸟，云叠春江愁满抱。宿莽如抽祖逖鞭，断矶莫认田横岛。

我来肃拜瞻公像，社屋牲牢问无恙。只有松枝溜两乔，孤撑犹似冬青样。

卸却蒲帆剪剪风，欲招辽鹤吊孤忠。游人漫蜡登临屐，齿发山阿草最红。
戏为举子对句
何承裕（宋代）

晓来犬吠张三妇，日暮猿啼吕四妻。
提宫宇文朝议挽辞
郭印（宋代）

忆昔我弱冠，辟廱尾群英。
公时少二岁，籍注国子生。
同舍气味同，异姓而弟兄。
厥后公筮仕，我亦猎科名。
参辰不相比，邈焉笑语并。
云溪既卜筑，来往数逢迎。
玄谭入理窟，淡交遗世情。
邑人敬二老，可为来者程。
顷年我出使，公言勉一行。
偻指解辔归，请当踵前盟。
山颓梁木坏，闻讣恍以惊。
迹公生平事，表里皆纯诚。
居家简以肃，从官廉而平。
应酬心地虚，不见喜愠萌。
处顺悠然去，了无丝发惊。
乃知学道力，坚刚老益明。
天报良未已，诸孙何铮铮。
回首丹旌路，风悲涕泪横。
送李莘夫守廉州
曾习经（清代）

故人独往真成忆，吾道苍茫却向谁。一郡江湖嗟日远，十年京向觉尘缁。

萧条异代徒生感，商略藏山或少宜。惭愧部民归未得，春来先寄草堂诗。
【中吕】朝天子_湖上瘿杯，
张可久（元代）

湖上
瘿杯，玉醅，梦冷芦花被。风清月白总相宜，乐在其中矣。寿清颜回。饱似伯夷，闲如越范蠡。问谁，是非，且向西湖醉。
偈 其一
释善果（宋代）

冰壶雪室坐禅时，世事纷纭莫可知。仰羡一堂云水客，忘机寂默是便宜。
书杨舜韶诗后
陈长方（宋代）

吴城磊落见长身，屈指文章第几人。
岁月消磨百年后，音容间几九泉新。
惭无健笔作佳传。空对遗编独惨神。
符也克家端的否，会须收拾寄苍珉。
杂诗二十二首 其二十一
刘敞（宋代）

昔者有化人，来集周王庭。咫尺逝万里，顷刻超百龄。

五音荡心神，耳乱不可听。众采眩其目，不分丹与青。

飘鹞惑真伪，恍忽迷窈冥。驰思八极表，讵知日与星。

未尝出户牖，自疑涉天廷。左右莫觉悟，兀然殆遗形。

祈招作悲歌，圣贤用为经。
答惠海首座五首海乃圆照禅师小师 其五
饶节（宋代）

流辈推高不独今，当年成笋便平林。白云纵有为霖意，流水曾无恋影心。

问道故人归雨后，供香童子立更深。青山不免露头角，短幅斜封更嗣音。
同徐斯远看王远父所藏僧圆契梅二首
赵蕃（宋代）

西轩宜热竹能藏，雨落何方此自凉。
已对西湖冰雪句，一时顿有更徐王。
送萧颖士
长孙铸（唐代）

大德讵可拟，高梧有长离。素怀经纶具，昭世犹安卑。

落日去关外，悠悠隔山陂。我心如浮云，千里相追随。
春兴 其十六
黎景义（明代）

朝看飞鸟暮飞还，嫩蕊浓花满目斑。击楫自怜过白首，拂衣何目不青山。

依稀似笑还非笑，长拟求閒未得閒。

人世几回伤往事，至今遗恨水潺潺。
思悲翁一章十句
黄佐（明代）

思悲翁，枭子雄。
美人梦，翁也从天以来下。
悲翁之来神灵雨，子天以飞，暮何于处？猗嗟嗟，松柏萧
萧泰陵树。
挽方宋贤四绝
黄公度（宋代）

平生好尚流俗表，无数交游气概中。
未觉门前车辙少，阿戎清赏有浑风。
赠蒋大鸿
何絜（清代）

几社存耆旧，飘零早白头。诗名追历下，文体法弇州。

阅世才应敛，全身志未酬。因兹余涕泪，不肯话封侯。
秋晚杂兴十二首 其一
方一夔（宋代）

深秋转萧索，木叶满荒城。逝水流年景，西风逆旅情。

圉监通马语，笼养变禽鸣。吾道知衰久，人都一概声。
为客
戴复古（宋代）

琴剑长为客，诗书欠策勋。
老来临镜懒，愁里把杯勤。
北雁寒离塞，秋鹰健拂云。
物情能奋发，人不解超群。
再韵奉酬
杨公远（宋代）

自愧浮生又六旬，苦无情况度残春。
谩吟俚句尘清听，多谢赓酬字字新。
忆秦娥·中斋上元客散感旧
刘辰翁（宋代）

中斋上元客散感旧，赋《忆秦娥》见属，一读凄然。随韵寄情，不觉悲甚。

烧灯节，朝京道上风和雪。风和雪，江山如旧，朝京人绝。
百年短短兴亡别，与君犹对当时月。当时月，照人烛泪，照人梅发。
奉和添酒中六咏。酒枪
皮日休（唐代）

象鼎格仍高，其中不烹饪。唯将煮浊醪，用以资酣饮。

偏宜旋樵火，稍近馀酲枕。若得伴琴书，吾将著闲品。
秋潦叹
释居简（宋代）

疾雷振秋杪，急雨动旬浃。风中三重茅，露卧且病涉。

四郊漫漫空涌波，田叟田妪鹈在河。阵头雨过阵头起，湿稼不多潢潦多。

风雨声中哭声苦，泪眼不晴多似雨。不忧饥殍更流移，忧欠今年县官赋。

县官勤俭知岁饥，定有德音来抚绥。老奸黠胥能巧诋，莫将白纸欺黄纸。
送修撰张待制知越州
刘敞（宋代）

倦簪华笔直承明，自请分符江外行。真得蓬莱为治所，径从云汉濯尘缨。

山游访古穷书穴，春事劭农见象耕。若向鉴中望明月，会吟还肯寄新声。
白驹谣别乔随
张咏（宋代）

白驹如龙兮逶而迤，红缰未绊兮天之涯。秋风万里思乡时，伤离群兮嘶复悲。
寄吕帅 其三
徐积（宋代）

胡人勇悍真勍敌，汉将威名重泰山。隐若金城当一面，横如铁阵控三关。

防秋甲士屯田去，牧马毡裘避塞还。儒帅著书閒暇否，两淮人物太平閒。
和孙端叟蚕具十五首 其十四 龙梭
梅尧臣（宋代）

给给机上梭，往反如度日。一经复一丝，成寸遂成匹。

虚腹锐两端，素手投未出。陶家挂壁间，雷雨龙飞出。
感遇诗三十八首·其一
陈子昂（唐代）

微月生西海，幽阳始代升。
圆光正东满，阴魄已朝凝。
太极生天地，三元更废兴。
至精谅斯在，三五谁能征。
送刘巨川赴惠州海丰巡检
刘诜（元代）

须溪孙子好才名，百丈龙山绕屋春。文学尽交天下士，弓刀更治岭南民。

盾头墨湿长亭雪，扇外旗麾列嶂尘。若见罗浮花烂熳，可能远寄一枝新。
秋山寄卫尉张卿及王征君
李白（唐代）

何以折相赠，白花青桂枝。月华若夜雪，见此令人思。

虽然剡溪兴，不异山阴时。明发怀二子，空吟招隐诗。
雨
张嵲（宋代）

冥冥云出溪，浩浩风薄木。
湿烟驱不散，映岫森雨足。
场功既云毕，麦陇望已绿。
矧予无一事，屏处谢追逐。
霜空晴固佳，雨暗亦所欲。
悠悠老大心，万事付所属。
独敢私言润，活尽新栽竹。
次韵张通甫见贻
李流谦（宋代）

插架茫茫纷四部，莫向离骚泥蘅杜。
文章何处如有神，心手相蘅鹰搦兔。
长卿醉死文君垆，渠辈但可折简呼。
浅惭入俚深入僻，纤丽恶淫寒则枯。
欲张吾军子可恃，楚璞呈前燕石耻。
擘波飞云定神龙，汗血牵来真骥子。
人物有此未易求，颇将撷英泛其流。
朝来车从照人熟，乃肯访我投林丘。
词华薄技无多道，少作吾今知悔早。
相期圣处下工夫，一念超然蠲热恼。
好事近·花月赏心天
辛弃疾（宋代）

花月赏心天，抬举多情诗客。取次锦袍须贳，爱春醅浮雪。黄鹂何处故飞来，点破野雪白。一点暗红犹在，正不禁风色。
赠鬻胭脂者偈
李浩（唐代）

不涂红粉自风流，往往禅徒到此休。
透过古今圈{左衤右贵}后，却来这裹吃拳头。
南北舟
黎廷瑞（宋代）

东流滔滔江似箭，南船挂帆北船羡。
阴云黯黯天色变，北船搥船南船怨。
焚香酿酒争祝愿，一望风长一祈转。
世间万事无两便，龙伯应酬毋乃倦。
龙伯应酬如已倦，只遣澄江净如练。
五月廿日琴沙偕方田诸君泛舟赏荔用前韵 其三
霍与瑕（明代）

寻真偶出翳门关，五月扁舟共碧滩。江浦雷声惊老梦，琴沙风色入秋寒。

水云身世欣清酌，烟火山家荐绿玕。从此采芳来往惯，丁宁畦父为栽兰。
赠马通伯时将南归同人饯之且为寿二首
夏孙桐（清代）

方姚绪论盈天下，今日宗风大畅时。介士投戈争北面，岛人修贽亦先施。

独从元赏标三味，未肯卮言附九师。定稿晚年看纸贵，醰醰至味几人知。
踏莎行
欧阳修（宋代）

云母屏低，流苏帐小。矮床薄被秋将晓。乍凉天气未寒时，平明秋外闻啼鸟。

困殢榴花，香添蕙草。佳期须及朱颜好。莫言多病为多情，此身甘向情中老。
念奴娇·比如去岁前年
刘克庄（宋代）

比如去岁前年，今朝差觉门庭静。玉轴锦标无一首，知道先生远佞。假使文殊，携诸菩萨，来问维摩病。无花堪散，亦无香积斋衬。回首雪浪惊心，黄茅过顶，瘴毒如炊甑。山鬼海神俱长者，饶得书生穷命。不慕飞仙，不贪成佛，不要钻天令。年年今日，白头母子家庆。
诸暨道中五首
葛绍体（宋代）

路分杭越号牌头，行客东西各自谋。
总是春晴好天气，野花山鸟亦风流。
和宗秀才惠诗七首 其一
廖行之（宋代）

五世儒冠愧甲门，沧浪何意濯尘缨。不嫌山鬼揶揄笑，宁得齐儿舒缓名。
天彭受代迁静正堂以代者未到漫兴二首
李石（宋代）

客宦去未得，山风来不迟。
东湖霜后冷，北斗夜深移。
老桧新翻叶，狂花故著枝。
忧时恐无补，只益鬓丝垂。
答真语名教
邵雍（宋代）

开闢而来世教敷，其间雄者号真儒。
修身有道名先觉，何代无真达奥区。
焕若丹青经史义，明如日月圣真途。
鯫生涵泳虽云外，天下英才敢厚诬。
踏云行 次重阳韵
马钰（金朝）

因遇风仙，头分丫角。从今陡顿忘形壳。攀援爱念上心来，被予慧照先知觉。景灭澄明，道光遥邈。炉中露就灵灵雹。功成专待紫书来，胎仙
香奁和姊氏韵 其四
德月（清代）

梦里相逢泪似波，云烟共涤对君多。秋声惊起愁人恨，怅望遥天横玉河。
送侄隆吉作遂安教谕
方逢振（宋代）

旧时州置文学掾，南宫集英大学选。
英雄壮志必此争。饭囊郡庠奴隶县。
今时学籍难登天，青山□□老天厌。
蚁旋驴磨犹自痴，不释不玄良觉窘。
南州谕缺数百员，得即忻忻不得愠。
他年正录繇此迁，视博士员居四紧。
博士以上梯级危，仕至泮宫鑽天令。
小阮胆大志复狂，拔起泥中尤自奋。
不顾在列嘲好为，滥取皋此得家便。
天上知心爱屋乌，尚觉知心相勉劝。
弘文弟子需补员，径合翰林集贤院。
我欲劝子入翰林，却恐远嫁难为情。
补日饮毋苛辞
杨维桢（元代）

劝君酒，呼酒来。尚方肉食有腊毒，天赐我酒寿君金屈卮。

君不毒汉家中郎丝，廷毁丞相斥，嬖儿吴中脱死归。

阿种者，劝以日饮毋苛斗鸡走狗嘻，不则利剑刺君君莫支。

于乎十七客，肩相随，掊生日者弗能知，阿种真好儿。
杂兴五 其二
方一夔（宋代）

老骨槎牙不入时，可看霜雪点须眉。短披樵褐形如鹤，长把农书手欲龟。

饥饱生前皆有定，文章死后竟何禆。凭高欲说无人会，早暮南窗盼绿猗。
读邻几泰山十二诗
刘敞（宋代）

宿心慕邹鲁，寤寐泰山杪。慷慨念遐观，滞留想轻矫。

人寰何鼎鼎，群动困扰扰。安知有神灵，独立万物表。

圆天似车盖，沧海称池沼。丹梯无留迹，绝壑通过鸟。

古今更废兴，万事论莽眇。七十二家旧，永兴耳目窅。

羡君能自力，穷览谢烦湫。超然昔贤趣，处觉兹世少。

吐诗状奇丽，思与云缥缈。忽如按图画，所向得了了。

悠哉仲尼意，信彼天下小。
夜坐月感
施枢（宋代）

不为名所累，应是得安居。
客梦方知幻，身谋反似疏。
风高秋塞远，雨急夜窗虚。
犹望收来效，频翻旧读书。
赠临上人
杜荀鹤（唐代）

不计禅兼律，终须入悟门。解空非有自，所得是无言。

眼豁浮生梦，心澄大道源。今来习师者，多锁教中猿。
句
欧阳鈇（宋代）

谁知花过半，才与酒相寻。
春晚出郭送溧阳公归葬江南述感 其三
胡天游（清代）

一梦从公十载深，塞云关雪换朝阴。嘘枯地觉无余恨，留落天疑直至今。

经共任安终托意，早成疏傅欲归心。两嗟萧瑟东风外，尽与伤春变楚吟。
龙马乐歌九首 其八
杨士奇（明代）

龙马出，应皇德。皇圣仁，覆万国。天祐圣，贞符锡。圣子孙，千万亿。
天柱峰
林锡翁（宋代）

共工发怒亦徒然，炼石忙忙女补天。
既用断鳌并立极，此峰何不立当先。
立秋有感
白玉蟾（宋代）

流年急似箭，日月跳如丸。炎皇初解印，白帝又弹冠。

方旦喜无暑，教人又怕寒。人生只如许，不觉鼻头酸。
和李尚书画射虎图歌
独孤及（唐代）

饥虎呀呀立当路，万夫震恐百兽怒。彤弓金镞当者谁，

鸣鞭飞兽流星驰。居然画中见真态，若务除恶不顾私。

时和年丰五兵已，白额未诛壮士耻。分铢远迩悬彀中，

不中不发思全功。舍矢如破石可裂，应弦尽敌山为空。

杀气满堂观者骇，飒若崖谷生长风。精微入神在毫末，

作缋造物可同功。方叔秉钺受命新，丹青起予气益振，

底绥静难巧可拟，嗟叹不足声成文。他时代天育万物，

亦以此道安斯民。
用秀玉韵
耶律楚材（元代）

七尺乌虬乳节坚，清溪寄我我忻然。敢轻黑铁三十两，远胜黄金百万钱。

好句君堪坡老敌，清诗予负定公先。他年携此林泉去，静倚松轩诵大全。
过西山
杨万里（宋代）

一年两踏西山路，西山笑人应解语。胸中百斛朱墨尘，雨捲珠帘无半句。

殷勤买酒谢西山，惭愧山光开我颜。鬓丝浑为催科白，尘埃满胸独遑惜。
云鹤岑
弘历（清代）

深山大泽之中，閒云野鹤从容。玉泉咫尺何有，吾意依稀略同。
咏怀六首 其一
黄肃（明代）

少壮好游览，不知中道忧。方兹怀故土，眷此成淹留。

员阙蔽朝怀，玄云阴以浮。徘徊当永夕，嬿婉将焉逑。

栖鸟翔不息，鸣虫亦啾啾。人生无定止，卒岁何能休。
老来娇
叶泮英（清代）

不是名花作意红，老来颜色傲春风。几回侧倚栏杆立，错认珊瑚出汉宫。
宿化度
释居简（宋代）

烈日燉云僦一单，曲肱聊复谢轻纨。梦回不复疑蝴蝶，疑是蟾枝宿广寒。
题江干初雪图
戴表元（宋代）

断树寒云古岸隈，渔翁初拨小船开。
看渠风雪忙如许，还有鱼儿上钓来。
和闾丘省干喜雨韵
吴芾（宋代）

铃斋坐啸不为颇，愁叹翻然变咏歌。
千里正忧无旧谷，一朝俄喜浃新禾。
云师蔽日如张帜，雨阵横空似拥戈。
我忝郡丞何所补，但将新句对松哦。
题医学李教授归隐图
薛汉（元代）

一官归隐绛山阳，山色苍苍接太行。自古终南多捷径，只今盘谷是康庄。

仙家虎卖林中杏，洞府龙传海上方。吾友玉堂称二妙，为君图写烂生光。
瑞鹤仙 锦堂寿日壬寅十一月十五
李俊明（元代）

河东贤太守。使草木生光，太行增秀。功名落夜後。醉归来马上，增冲牛斗。一阳应候。看春光、先到细柳。笑坐中有客，侯轻万户，诗夸千首。依旧。桂花盈处，叶圆时，为君添寿。满堂饮酒。尽平生、倾盖素友。对水云乡里，真山面目，钱家夸甚锦绣。但年年岁岁相逢，似人耐久
金坛邑中作
俞德邻（宋代）

菰蒲风起雨濛𩆓，万室参差浸碧澜。一鹤归来城郭改，二龙浸去洛波寒。

松迷旧径犹存寺，蛙聒新畬总为官。却喜故家文献在，半从鞍马半儒冠。
严陵决曹易允升自官下遣骑归写予老丑因题其额
杨万里（宋代）

玉泉半潭冰，钓台万壑雪。汝往访客星，剩挟一磨衲。
冬后 其二
黄裳（宋代）

令向冬行造岁功，晓来天篆已排空。急催雪意藏萧索，只望琼林一夜风。
樱桃
朱淑真（宋代）

为花结实自殊常，摘下盘中颗颗香。味重不容轻众口，独于寝庙荐先尝。
挽范夫人
洪朋（宋代）

淮海令名存，夫人德行尊。持经佛事重，教子义方敦。

欻断北堂梦，难招西土魂。定知馀庆在，可但大于门。
送方绚解元赴试南宫用桂林一枝荆山片玉为韵八首 其三
刘弇（宋代）

马家白眉良，由来罕俦匹。谁谐虞帝音，贵在得夔一。

颟顸康乐后，况有阿连出。春留棣萼好，影厕鸰原密。

定是金华游，羊边起高叱。
登吴山
陈允平（宋代）

登高一展眺，宫树郁嵯峨。
楼阁春风满，东南王气多。
青天行日月，大地布山河。
柳色沙堤路，时闻响玉珂。
寄天台司马道士
宋之问（唐代）

卧来生白发，览镜忽成丝。远愧餐霞子，童颜且自持。

旧游惜疏旷，微尚日磷缁。不寄西山药，何由东海期。
苑西杂咏 其三
蔡升元（清代）

蓬池十里芰荷香，金碧琉璃水殿凉。载得恩波天上住，镜湖不羡贺知章。
上李承旨学士
黄庚（元代）

中朝人物总称贤，恬退间居又几年。
独抱丹心长恋阙，因思绿野且归田。
未应隽轨淹东鲁，行看文星照北燕。
见说君王思国老，鹤书即下九重天。
与元白上人竹间晚坐
曹玘（清代）

频敲竹院不须憎，我亦虚堂暂过僧。人静鸟歌窗外月，夜凉虫语佛前灯。

茶炊松叶声非雨，诗嚼梅花字有冰。寒水一溪钟半渡，石桥归路岭云兴。
西江月·老子齐头六十
冯取洽（宋代）

老子齐头六十，新年第一今朝。

放开怀抱不须焦。万事付之一笑。

烟柳效颦翠敛，露桃献笑红妖。

已拚行乐到元宵。尚可追随年少。
自蜀奉册命往朔方途中呈韦左相文部房尚书门下崔侍郎
贾至（唐代）

胡羯乱中夏，銮舆忽南巡。衣冠陷戎寇，狼狈随风尘。

豳公秉大节，临难不顾身。激昂白刃前，溅血下沾巾。

尚书抱忠义，历险披荆榛。扈从出剑门，登翼岷江滨。

时望挹侍郎，公才标缙绅。亭亭昆山玉，皎皎无缁磷。

顾惟乏经济，扞牧陪从臣。永愿雪会稽，仗剑清咸秦。

太皇时内禅，神器付嗣君。新命集旧邦，至德被远人。

捧册自南服，奉诏趋北军。觐谒心载驰，违离难重陈。

策马出蜀山，畏途上缘云。饮啄丛箐间，栖息虎豹群。

崎岖凌危栈，惴栗惊心神。峭壁上嶔岑，大江下沄沄.

皇风扇八极，异类怀深仁。元凶诱黠虏，肘腋生妖氛。

明主信英武，威声赫四邻。誓师自朔方，旗帜何缤纷。

铁骑照白日，旄头拂秋旻.将来荡沧溟，宁止蹴昆仑。

古来有屯难，否泰长相因。夏康缵禹绩，代祖复汉勋。

于役各勤王，驱驰拱紫宸。岂惟太公望，往昔逢周文。

谁谓三杰才，功业独殊伦。感此慰行迈，无为歌苦辛。
又赠
柳富（宋代）

临流对月暗悲酸，瘦立东风自怯寒。湘水佳人方告疾，帝都才子亦非安。

春蚕到死丝方尽，蜡烛成灰泪始乾。万里云山无路去，虚劳魂梦过湘滩。
题等慈寺后经略潘德鄜旧居三绝 其三
张侃（宋代）

古来名士都如此，后世虚浮类鄙之。赖有晦翁高著眼，青青钜竹荫檐楣。
独漉篇
何景明（明代）

独漉独漉，驱车折轴。
不畏折轴，但畏车覆。
芃芃者莸，生彼中衢。
虽有兰蕙，当门则锄。
同行窃金，相顾道左。
我实不知，彼则畏我。
食荼知苦，食梅知酸。
狐裘之敝，可以御寒。
有虎斑斑，伏于林下。
我欲射虎，愧无劲弩。
肃彼北风，渡彼中流。
岂不怀忧，与子同舟。
虎丘
陈尧佐（宋代）

云际楼台树杪轩，孤松千尺耸平田。
危栏远思微吟好，隐隐秋帆送入天。
和左仆射燕公春日端居述怀
任希古（唐代）

丰野光三杰，妫庭赞五臣。绨缃歌美誉，丝竹咏芳尘。

圣历开环象，昌年降甫申。高门非舍筑，华构岂垂纶。

凤邸抟霄翰，龙池跃海鳞。玉鼎升黄阁，金章谒紫宸。

礼闱通政本，文昌总国均。调风振薄俗，清教叙彝伦。

星回应缇管，日御警寅宾。叶上曾槐变，花发小堂春。

思挂五都冕，言访北山巾。赫赫容台上，千祀耀平津。
读贾谊传
李群玉（唐代）

卑湿长沙地，空抛出世才。已齐生死理，鵩鸟莫为灾。
亦好园群花盛开戏成
喻良能（宋代）

三岁无诸国里，青春不是花时。
今日小园春半，百般红紫芳菲。
庚辰十二月二日虞山舟次值河东君用韵辄赠
程嘉燧（明代）

翩然水上见惊鸿，把烛听诗讶许同。
何意病夫焚砚后，却怜才子扫眉中。
菖蒲花发公卿梦，芍药春怀士女风。
此夕樽前相料理，故应恼彻白头翁。
江行五绝
郑獬（宋代）

清明村落自相过，小妇簪花分外多。
更待山头明月上，相招去踏竹枝歌。
绝句二首
张绍文（宋代）

雨过盘池起绿波，夜来添得几圆荷。
单衣不奈春寒恶，却美杨枝挟纩多。
南至之日辇下书事呈正卿子高二同年
胡宿（宋代）

岁暮繁云结夕阴，长安客舍费黄金。烛窗明暗翻归梦，雪屋清寒著旅衾。

宝骑传呼三陌广，铜龙飘点九门深。万年寿酒无因上，阳藿空倾向日心。
遣兴
沈德潜（清代）

邻树散初荣，空庭蔼余绿。枝间小鸟鸣，清音爱晨旭。

静坐观物化，新机往而复。吾心适无事，闲展道书读。

炫长斯见短，希荣乃得辱。入世戒有为，养性在无欲。

窗外响松风，茶铛煮初熟。
丙午元日早朝试笔 其二
黄廷用（明代）

双掖开金锁，千官拱紫宸。年康占有象，阳德喜同新。

王宇皆生彩，瑶台总是春。天心在五位，施及万方人。
咏史下·谢安
陈普（宋代）

何国严刑禁老庄，有人拔剑斩韦郎。
氐羌本自无天运，为有人心得暂狂。
拟温飞卿
贺铸（宋代）

露网朱甍上，风帘翠锁前。
宿衾熏萏菡，朝镜拂漪涟。
津润销金熏，香依扑粉绵。
度闲双陆子，拨恨十三弦。
鹦鹉殷勤语，旃檀委曲烟。
鲛绡乾玉筋，鱼钥限金莲。
团扇酬桃叶，乌丝代杏牋。
朱门长窅窅，白马自翩翩。
难钓三珠树，徒抛七宝鞭。
酒阑应有待，梦破即无缘。
信鹊新秋去，孤蟾後夜圆。
浪言墙外地，的是洞中仙。
王成之太博寄诗病中未能和谩书二十字以酬
王十朋（宋代）

老病欲纳禄，君恩许奉祠。已为三径计，误辱广文诗。
赠余月心五首
文天祥（宋代）

一种黄州月，曹苏善恶几。
吾矶连月钓，此月是邪非。
登王屋山时朝廷遣官特祀 其二
庞尚鹏（明代）

星轺初驻五云端，夜宿山房紫雾寒。梦里拂衣闻跃马，此身犹自愧黄冠。
送赵介之赴舂陵十首 其四
彭龟年（宋代）

君知作县易，我知作县难。临深以思险，愿勿作易观。
晓出西门问程庐山回怀云翁
董嗣杲（宋代）

谁楼罢传角，将启东方明。
我欲披野衣，西出湓江城。
整屐休迟回，径作匡庐行。
是时凉云阁，茅屋鸡互鸣。
萧萧篱落破，已递机杼声。
沿回且多趣，仰睇山峥嵘。
湛露著草木，秋色何光荣。
云树漏初曦，小立伤前程。
岩翁乐高褰，因知跋涉情。
盘兹翠阁深，自照泉影清。
听猿步荒寂，乳窦百怪呈。
屏障互隐见，松竹相回萦。
兼怀知己多，此际莫合并。
萝阴匝道周，野卉难辨名。
聊从兰若留，危阑压飞甍。
丘垅入怅望，牛羊践榛荆。
人生如浮沤，失壮良可惊。
及时不济胜，老去怀不平。
瞭然看山眼，山意争邀迎。
穷崖由此探，大笑长江横。
颂古十六首
释道宁（宋代）

尽现行此事，一段光明照天地。
体用从来非自他，何须更觅锥头利。
送张舍人佐江州同薛璩十韵
王维（唐代）

〔走笔成〕
束带趋承明。
守官唯谒者。
清晨听银蚪。
薄暮辞金马。
受辞未尝易。
当是（一作御）方知寡。
清范何风流。
高文有风雅。
忽佐江上州。
当自浔阳下。
逆旅到三湘。
长途应百舍。
香炉远峰出。
石镜澄湖泻。
董奉杏成林。
陶潜菊盈把。
范蠡长好之。
庐山我心也。
送君思远道。
欲以数行洒。
吉州刺史蔡直之挽词二首
叶适（宋代）

能事实伟甚，谦终犹罕闻。
忘身宾出日，敛手避浮云。
天欲消胡运，人谁靖楚氛。
未刊千字诔，长掩一丘坟。
颂古二十七首
释云贲（宋代）

牙根烂嚼真弥勒，腹里横吞老释迦。
大地虚空皆得饱，这回不到负檀家。
乐温舟中作
晁公溯（宋代）

密云卷雨归空山，暮林接翅昏鸦还。
须臾水面明月出，沧江万顷瑠璃寒。
波平汗漫天无风，水光月色相为容。
临流爱此无尽碧，乘月直下沧浪中。
江心石出高崔嵬，水作镜面无停埃。
琉璃万顷忽破碎，知是一苇横江来。
中流与月更媚妩，湛湛无声翠光舞。
飘然长啸顺流下，櫂夫请留恐仙去。
姑令结缆寒沙边，月方正中光入船。
洗杯索酒属明月，今夕之乐宁非天。
山中雪夜
尹廷高（元代）

竹炉火冷砚生冰，童子贪眠唤不应。夜静空山人语寂，一窗风雪打吟灯。
仙翁词
施肩吾（唐代）

世间无远可为游，六合朝行夕已周。

坛上夜深风雨静，小仙乘月击苍虬。
重寄卢中丞
赵嘏（唐代）

贱子来还去，何人伴使君。放歌迎晚醉，指路上高云。

此夜雁初至，空山雨独闻。别多头欲白，惆怅惜馀醺。
句 其一
刘季孙（宋代）

诗书鲁国真男子，歌吹扬州作贵人。
游道谦庵
张嵲（宋代）

中宵澍雨平明歇，诸岭晴阴各自分。偶来共就藜床坐，时看前山出白云。
采地黄者
白居易（唐代）

麦死春不雨，禾损秋早霜。
岁晏无口食，田中采地黄。
采之将何用，持以易糇粮。
凌晨荷锄去，薄暮不盈筐。
携来朱门家，卖与白面郎。
与君啖肥马，可使照地光。
愿易马残粟，救此苦饥肠。
柳
李商隐（唐代）

曾逐东风拂舞筵，乐游春苑断肠天。
如何肯到清秋日，已带斜阳又带蝉。
偈颂一百零一首 其六十八
释慧性（宋代）

松萝影里，积翠堆中。白云为盖，流泉作琴。只影独标岩上月，不知那个是知音。

耳卓朔，头蓬松，抬眸鹞子过辽东。
依韵和曾子开舍人从驾孟飨景灵宫四首 其二
陆佃（宋代）

夏木阴清气候匀，平明鸾仗簇芳尘。百年礼乐传宫注，万国衣冠拱庙陈。

红芍药开迎昼永，紫樱桃熟奉时新。天街自不容生草，布屑由来枉用辛。
游阳山广庆
吕本中（宋代）

溯流荡浆到阳山，寺在云山缥缈间。雨洗竹萌穿野岸，风吹榕叶落荒湾。

僧眠白日钟声静，花送青春鸟语闲。留醉岭南无所恨，不妨蜡屐恣跻攀。
唐多令
张炎（宋代）

天净雨初晴。秋清人更清。满吟窗、柳思周情。一片香来松桂下，长听得，读书声。
闲处卷黄庭。年年两鬓青。佩芳兰、不系尘缨。傍取溪边端正月，对玉兔、话长生。
元美自塞上归暂驻城西携酒出视
宗臣（明代）

重来握手蓟门城，落日悲歌泪满缨。使者关山愁绿草，人家霜满暗金茎。

尊开片石双蛟下，电走长松万马鸣。此夕相看不成醉，明朝白发为谁生。
句
刘爚（宋代）

云影犹带湿，日光初漏明。
留别王闲叟
贺铸（宋代）

婆娑晚境未知还，邂逅故人增厚颜。
次道志包宇宙外，子牟身寄江湖间。
一悉妙义想冰释，九死余生非石顽。
敢负清凉阿师约，西庵先办十年闲。
登宝历寺阁
陈陶（唐代）

金碧高层世界空，凭蜺长啸八蛮风。横轩水壮蛟龙府，

倚栋星开牛斗宫。三楚故墟残景北，六朝荒苑断山东。

不堪怀古劳悲笑，安得鹏抟颢气中。
虎丘寺
林景熙（宋代）

突兀僧房倚翠微，金精幻虎霸图非。
琼田万顷山如涌，铁壁千寻泉自飞。
堂在经声通老石，楼开塔影落秋衣。
千年幽独嗟谁氏，断刻苔深带夕晖。
句 其二
张氏（唐代）

满目烟含芳草绿，倚兰露泣海棠红。
以竹院逢僧为韵集杜工部句赠鹤林老别流禅师四首 其一
俞德邻（宋代）

卜居期静处，采药山北谷。鹤下云汀近，径转山田熟。

回首望松筠，登危聚麋鹿。兴深终不渝，日暮倚修竹。
暮春游白岳十二首 其八 飞雨楼
胡应麟（明代）

悬泉百尺乱侵衣，珠箔银屏护翠微。雾袅重崖浑欲堕，风回群岫尽如飞。

山楼夜榻眠苍藓，石室春盘馔紫薇。一宿已知尘累断，竹西犹梦旧渔矶。
潮到看人发舟
曾丰（宋代）

潮信犹为小，风声未至雄。
船轻争向上，江阔敢当中。
持后柁宣力，当先帆用功。
区区篙艕桨，罪与素餐同。
萍
赵企（宋代）

斑斑染黛色差匀，个个微圆类绿萍。不比榆钱铺砌白，未饶荷绿点溪青。

陶镕尽出春工巧，磨就多应雨夜零。好与诗人买风月，何妨积贮满空庭。
和诸庵花光十梅颂 其三
王柏（宋代）

空里翻身透出，风前玉立精神。百草头边未觉，还他独占先春。
长相思·不思量
佚名（宋代）

不思量。又思量。一点寒灯耿夜光。鸳衾闲半床。雨声长。漏声长。几阵斜风摇纸窗。如何不断肠。
忆旧游
仇远（元代）

忆寒烟古驿，淡月孤舟，无限江山。落叶牵离思，到秋来，夜夜梦入长安。故人翦烛清话，风雨半窗寒。甚宦海漂流，客毡寂寞，忍说闲关。

征衫。赋归去，喜故里西湖，不厌重看。莫待青春晚，趁莺花未老，觅醉寻欢。故园更有松竹，富贵不如闲。却指顾斜阳，长歌李白行路难。
有感
项安世（宋代）

翘翘蒌楚中，名字或行世。
当时在人口，既久渐湮废。
能于汗简上，千万见一二。
想当无恙时，掀揭满天地。
诸丈赓示前章再次韵
张演（宋代）

桃李层层媚远天，碧芜映带绮成川。英灵旧有凌云赋，混一长看建武年。

老去无知经世用，梦归欲问溯江船。请君妙语惊颓懒，一笑诗坛酒社边。
酬孔秀才
杨翮（元代）

达人乐高蹈，寒士耽远游。远游欲何之，禦冬无重裘。

栖栖道路间，四顾谁与谋。温言忽相慰，庆惬复焉求。

三复《缁衣》诗，调高安能酬。薄言写心曲，终觉怀惭羞。
柳梢青 右和欲开
柯九思（元代）

姑射论量。渐消冰雪，重试新妆。欲吐芳心，还羞素脸，犹吝清香。此情到底难藏。悄默默、相思寸肠。月转更深，凌寒等待，更倚西廓。
委曲辞 其六
孙原湘（清代）

互斗聪明似弈棋，同心消息少参差。昨宵为怯旁人看，算到卿心一着迟。
句
欧阳景（宋代）

清明时节正稼芳。
丹元子步天歌 其五 南方七宿
王希明（唐代）

张，六星似轸在星傍。张下只是有天庙，十四之星册四方。

长垣有微虽向上，星数歌在太微傍，天尊一星直上黄。
日出东南隅行
王褒（两汉）

晓星西北没。朝日东南隅。阳窗临玉女。莲帐照金铺。

凤楼称独立。绝世良所无。镜悬四龙网。枕画七星图。

银镂明光带。金地织成𥜧。调弦大垂手。歌曲凤将雏。

采桑三市路。卖酒七条衢。道逢五马客。夹毂来相趋。

将军多事势。夫婿好形模。高箱照云母。壮马饰当颅。

单衣火浣布。利剑水精珠。自知心所爱。仕宦执金吾。

飞甍凋翡翠。绣桷画屠苏。银烛附弹映鸡羽。黄金步摇动襜褕。

兄弟五日时来归。高车竟道生光辉。名唱两行堂上起。鸳鸯十七阶前飞。

少年任侠轻年月。珠丸出弹遂难追。
扇子诗 其二
李石（宋代）

月树吾人倾盖，风蝉老子闻韶。唤起江湖春梦，几番鼓角秋潮。
送元厚之资政致仕归苏州
曾巩（宋代）

笑指家园是五湖，画船东下载图书。
收功玉铉丹青后，得老铜图羽翼初。
醒醉放怀从野服，登临乘兴属安车。
都门饮饯光华盛，不独当年有二疏。
嘉禾百咏·渔溆
张尧同（宋代）

野水连天阔，沧波引钓缗。
寄言溪上叟，莫学直钩人。
题资福院平绿轩
莫柯（宋代）

深林閟嘉趣，门径惬幽居。
野色通荒阜，津梁动碧虚。
日边山隐隐，烟外竹疏疏。
从倚怡双目，白云知故庐。
念奴娇
陈德武（宋代）

古今明月，魄生明後，积渐圆还缺。秋解伤神春最好，衾枕几番铺设。十二瑶台，千金一刻，横竹休吹彻。绣帘高揭，戒他莫把灯爇。
夜久谁共婵娟，掩孤帏睡去，此情尤切。梦驾彩鸾何处觅，飞上玉楼琼阙。舞按霓裳，歌扬红豆，高处风光别。鸟声惊觉，冲冠怒竖吾发。
挽菊坡赵侍制二首 其一
周密（宋代）

贵胄才华自昔悭，如公名德世难攀。杏园新赐金花帖，荷橐高跻玉笋班。

麾节一生多浙右，诗书千载接河间。感怀空抱羊昙恨，遥望西州泪雨潸。
宴胡侍御书堂（李尚书之芳、郑秘监审同集归字韵）
杜甫（唐代）

江湖春欲暮，墙宇日犹微。暗暗春籍满，轻轻花絮飞。

翰林名有素，墨客兴无违。今夜文星动，吾侪醉不归。
怀新亭四首
张嵲（宋代）

恢台当长夏，山木尽成阴。
良苗方竞茂，悠哉林下心。
过青邑怀金蒿亭明府
毛振翧（清代）

故人长去我重游，驻马河桥感不休。枕上客寻前日梦，枝间鸟唤别时愁。

西湖旧是吟诗地，南浦还馀载鹤舟。惆怅高风谁复共，富春烟水自千秋。
喜陈茹连国子迁南宪幕
韩日缵（明代）

莫道栖迟滞一官，飞腾意气喜相看。谭经尚拥皋比座，执法旋峨獬豸冠。

璧水已成三鳝兆，台霜还带一毡寒。雁行忽断清秋后，南北差池惜羽翰。
长城
于濆（唐代）

秦皇岂无德，蒙氏非不武。岂将版筑功，万里遮胡虏。

团沙世所版，作垒明知苦。死者倍堪伤，僵尸犹抱杵。

十年居上郡，四海谁为主。纵使骨为尘，冤名不入土。
寄张至秘校
欧阳修（宋代）

关山一里一重愁，念远伤离两未休。
南陌望穷云似帐，西楼吟断月如◇。
柳绵飞後春应减，兰径荒时客倦游。
拟寄东流问沟水，亦应沟水更东流。
相见欢 其一
钱斐仲（清代）

卧听檐铁丁东。夜来风。料是明朝无处、觅残红。

灯烬暗。衾未展。恨重重。难到春宵常是、倚熏笼。
病虎行
刘大方（宋代）

海北愁云无从裂，风如追兵雪如撒。哀者老虎病无力，百尺泉源都冻绝。

山中牛羊竟不来，牙爪寂寂伤饥渴。万里兵刃色惨悽，獐娇鹿倨豺狼悦。

安得肉食复如初，平地纷纷羽毛血。一吼千年白日寒，群兽幽忧心骨折。

如今缠病未能兴，长戈硬弩无相杀。世上青山不敢生，青山尽是狐狸穴。
夜行船（再至东阳，有歌予往岁重九词者）
韩元吉（宋代）

极目高亭横远岫。拂新晴、黛蛾依旧。策马重来，秋光如画，霜满翠梧高柳。

菊美橙香还对酒。欢情似、那时重九。楼上清风，溪头明月，不道沈郎消瘦。
馈笋于侯明府明府有诗用韵荅之
邵宝（明代）

玉在山中敢自珍，令君诗到便成春。坡翁他日言何剧，石老此庵看已真。

巢凤欲来先振羽，箨龙方卧渐生鳞。筠笼落落惭为政，只馈清馋不馈贫。
登快阁
黄庭坚（宋代）

痴儿了却公家事，快阁东西倚晚晴。
落木千山天远大，澄江一道月分明。
朱弦已为佳人绝，青眼聊因美酒横。
万里归船弄长笛，此心吾与白鸥盟。